  Виталий Пронин Толон, 26-тӥ коньывуонэ, Удмуртилэн Тӧроез Александр Бречалов меӵак эфирын калыкез сюлмаськытӥсь юанъёслы валэктонъёс сётъяз. Туспуктэм udmurt.ru сайтысьТӧро пусйиз, али Удмуртиын коронавирусэн сэрен 602 адями реанимациын кылле шуыса, пӧлазы 2 кӧто кышномуртъёс но 1 нылпи. 142 адями ИВЛ аппаратлэн юрттэменыз шока. Тросэзлэн висисьёслэн прививказы ӧвӧл. — Эшъёс, ковид сярысь трос вераськыны, пӧртэм тодосчиосты кылзыны луэ, — вазиськиз Александр Бречалов, — но али висёнэз вормон понна милям 2 гинэ сюресмы: висёно яке вакцина пуктоно.Ковид эмчиосты но палэнтӥ уг ортчы. Али шаерамы соин висё 258 врачъёс но 512 медсестраос. Али больницаосамы уг тырмо 618 врачъёс но 728 медсестраос. Соин ик эмчиосмылы трос ужано луэ. Озьы ке но, быдэс Россиын пусъё, шаерамы врачъёс ковидэн ӟеч нюръясько шуыса. Таяз арняе 12 эмчимы Москвае ковид-центръёсы тодон-валанъёссэс будэтыны ветлӥзы.Александр Бречалов тау кариз ординаторъёслы, медициная академиысь но колледжысь студентъёслы врачъёслэсь ужзэс капчиятэмзы понна. Висъяз волонтёръёсты но: 6-тӥ коньывуонэ «Огъя Россия» партия улӟытӥз «МедПоддЕРжка» проектсэ, со улсын волонтёръёс врачъёсты вызовъёсы нулло, больницаосы пыронын температура мертало. Волонтёръёс борды итӥськыны быгато вань мылкыд карисьёс. Со понна 8 (3412) 725-385 телефонъя жингыртоно. УД Теги: коронавирус  